**שו"ת (שאלות ותשובות) בנושא שאלת עמדה**

1. **עונש מוות**

החוק בישראל מאפשר להטיל עונש מוות במקרים חריגים, אולם עונש מסוג זה בוצע רק פעמיים בתולדות המדינה.
**הכנסת דנה מעת לעת בהצעה לשנות את החוק כדי לחייב הטלת עונש מוות על מחבלים שרצחו אזרחים בנסיבות טרור.**
יש התומכים בהצעה זו, ואילו אחרים מתנגדים לכך.

**הנחיות:**

**א. הצג את טענתך**- הבע את עמדתך בעניין בבירור.
**ב. הצג נימוק אחד מרכזי התומך בעמדתך** ומתבסס על מושגים, אינטרסים, ערכים או נושאים מתחום האזרחות.
**ג. הצג נימוק אחד מרכזי התומך בעמדה הפוכה לעמדתך** ומתבסס על מושגים, אינטרסים, ערכים או נושאים מתחום האזרחות.
**\*ד. הסבר מדוע בחרת לבסס את עמדתכם על הנימוק הראשון ולא על הנימוק השני.** הסתמך בתשובתך על פרשנות של מציאות, ערכים בהם אתה מאמין, העדפות אישיות בתחום הרגשי אישי) \*חלק זה לא נדרש בתשע"ח)

**א. אני סבורה שיש לחייב בחוק הטלת עונש מוות על מחבלים שרצחו אזרחים בנסיבות טרור.**

ב. אני מבססת את עמדתי על **הזכות לחיים ובטחון של הציבור:**

לאזרחי המדינה יש זכות לחיות ללא חשש מפגיעה בחייהם, על המדינה לשמור בראש ובראשונה על חייהם ושלומם של האזרחים.

קיים חשש שהמחבל ישוחרר בשלב מסויים (למשל בעסקת חילופי שבויים) ואז הוא עשוי לחזור על המעשה שלו ולסכן ביטחונם של אזרחים נוספים

ג. נימוק שמתנגד לטענה ניתן לבסס על **עיקרון השוויון**:

עיקרון השוויון הוא כלל לפיו מכיוון שכל בני האדם הינם בעלי כבוד וערך דומה, על המדינה להתייחס אליהם ללא אפליה.

בהקשר זה, כל רוצח הוא מתועב – אולם אין להפלות בין דם לדם ולגזור עונש מוות רק על מחבלים, לאחר שהכנסת ביטלה עונש מסוג זה במקרים אחרים שעשויים להיות חמורים במידה דומה.

\*ד. אני מבססת את עמדתי על **רעיון ההרתעה:** קיימת השערה שקביעת עונש מוות למחבלים ירתיע מחבלים פוטנציאליים מביצוע מעשי טרור ורצח עתידיים. אם השערה זו תתאמת, הרי שעונש מוות ישמור על שלום הציבור לא רק מפני מי שכבר ביצעו מעשי טרור, אלא גם מפני מי שייתכן שעתידים היו לבצע אותם בעתיד.

1. **חברת טבע**

חברת "טבע" היא חברה ישראלית המייצרת תרופות בישראל ובעולם. על מנת לקדם השקעות בישראל, העניקה המדינה לחברה מענקים והטבות מס בהיקף נרחב לאורך השנים, אולם לאחרונה חל משבר בחברה והיא החליטה לסגור מפעלים בישראל ולפטר אלפי עובדים.

**יש הטוענים כי על המדינה להעניק הטבות נוספות לחברת טבע כדי למנוע סגירת המפעלים ואילו אחרים מתנגדים לכך.**

**הנחיות:**

**א. הצג את טענתך**- הבע את עמדתך בעניין בבירור.

**ב. הצג נימוק אחד מרכזי התומך בעמדתך** ומתבסס על מושגים, אינטרסים, ערכים או נושאים מתחום האזרחות.
**ג. הצג נימוק אחד מרכזי התומך בעמדה הפוכה לעמדתך** ומתבסס על מושגים, אינטרסים, ערכים או נושאים מתחום האזרחות.

**\*ד. הסבר מדוע בחרת לבסס את עמדתכם על הנימוק הראשון ולא על הנימוק השני.**הסתמך בתשובתך על פרשנות של מציאות, ערכים בהם אתה מאמין, העדפות אישיות בתחום הרגשי אישי) \*חלק זה לא נדרש בתשע"ח)

**א. אני סבורה שהמדינה לא צריכה להעניק הטבות מס נוספות לחברת טבע ולמפעליה – גם במחיר של פיטורי עובדים בחברה.**

ב. אני מבססת את עמדתי על **הגישה הכלכלית-חברתית הליברלית:**לפי גישה זו, המדגישה את החירות הכלכלית על פני השוויון החברתי-כלכלי, יש לשים דגש על יוזמה פרטית ותחרות במסגרת שוק חופשי. הגישה סוברת שחירות מקדמת את טובת החברה כולה ובתוכה את החלשים, ולכן לדעתה מעורבות המדינה בתחום החברתי-כלכלי צריכה להיות מצומצמת. גישה זו תנקוט בהפרטה, קיצוץ תקציבים, צמצום קצבאות ותמיכה בצמצום המיסוי למינימום.מפעלי טבע הינם מפעלים פרטיים, אם הדירקטוריון של החברה החליט לסגור מפעלים ולפטר עובדים זוהי ההחלטה שלהם. אסור למדינה להתערב ביוזמה הפרטית ולפגוע בחירות הכלכלית של מנהלי החברה לנהל אותה לפי תפיסתם – גם במחיר של פיטורי עובדים. השוק צריך להתנהל באופן חופשי, ללא התערבות של המדינה, וגם אם היא תתערב אין וודאות שהמהלך יסייע למפעל שאינו רווחי להתקיים לאורך זמן, ובסופו של דבר העובדים יפוטרו.

ג. נימוק שמתנגד לטענה ניתן לבסס על **הזכויות החברתיות** וביניהן הזכות לרמת חיים בסיסית:
הזכויות החברתיות הן קבוצת זכויות המוענקות ע"י המדינה במטרה להבטיח קיום אנושי בכבוד. בין זכויות אלו: הזכות לשירותי בריאות, לחינוך, לביטחון סוציאלי ולרמת חיים בסיסית, לדיור, זכויות עובדים ועוד. הזכויות מוענקות בדרך של הקצאת משאבים ושירותים, כאשר היקפן ואופיין תלויים במדיניות החברתית-כלכלית הנהוגה במדינה.סיוע של המדינה ל"טבע" יכול למנוע סגירה של לפחות חלק מהמפעלים בישראל. הדבר ימנע מאלפי עובדים לאבד את מקור הפרנסה שלהם, ותאפשר להם להתפרנס בכבוד ולפרנס את משפחותיהם. אם יפוטרו הם עשויים להיפגע כלכלית באופן חמור, וחלקם אף עלול להידרדר לעוני.

\*ד. אני מבססת את עמדתי על רעיון **השוויון בפני החוק:**מדי שנה מאבדים בישראל אלפים את מקומות עבודתם – והמדינה לא פועלת כדי למנוע את פיטוריהם. רוב מוחלט של העובדים מוצאים מקומות עבודה חדשים. אם המדינה תסייע באופן אקטיבי דווקא לעובדי חברת "טבע", היא למעשה תיצור אפליה בין עובדי החברה לעובדים אחרים שמפוטרים. למרות שפיטורים לעולם אינם נעימים, המדינה לא צריכה להתערב בכך לטובת קבוצת עובדים אחת.

**א. אני חושבת שעל הממשלה להעניק הטבות כלכליות לחברת "טבע" על מנת שתימנע מסגירת מפעלים ומפיטורי עובדים.**

ב. אני מבססת את העמדה שלי על **הגישה כלכלית-חברתית הסוציאל-דמוקרטית:**גישה זו מדגישה את השוויון החברתי-כלכלי על פני החירות הכלכלית ושואפת לצמצום פערים בחברה. הגישה מדגישה את אחריות המדינה כלפי החלש, והיא תומכת במעורבות ממשלתית רבה בתחום החברתי-כלכלי במטרה ליצור רשת ביטחון סוציאלי רחבה. המדינה עושה זאת באמצעות סבסוד שירותים, הענקת שירותים חברתיים, חקיקה חברתית, הלאמה, תוך תמיכה במיסוי גבוה על העשירונים העליונים.אני חושבת שמדינת ישראל צריכה לנקוט במדיניות סוציאל דמוקרטית ועל כן עליה להתערב בנעשה במשק ולמנוע סגירת מעל חשוב כמו מפעל טבע. מפעל זה מיצר הרבה מקומות עבודה גם לשכבות חלשות במקומות כמו קרית שמונה בצפון ונאות חובב בדרום, ואם המדינה תמנע את סגירת המפעלים היא תסייע ליצור בטחון תעסוקתי, תעניק לעובדים רשת הגנה ותביא לצמצום פערים.

ג. נימוק שמתנגד לטענה ניתן לבסס על **חוק התקציב:**חוק זה קובע את תקציב המדינה לשנה (ולעתים לשנתיים) והוא מהווה כלי לפיקוח וביקורת של הכנסת על הממשלה וסדרי העדיפויות שלה. אם החוק לא מאושר במועדו, כמוהו כהצבעת אי-אמון בממשלה. אסור לקבוע בחוק הקצבות לגופים שמחוץ לממשלה, אלא על המדינה לקבוע קריטריונים אחידים והתמיכה תחולק לפי אמות מידה כלליות ושוויוניות.
המסים המרכיבים את תקציב המדינה אמורים להיות מוקצים לכלל האזרחים. תמיכה ממשלתית במפעל "טבע" תעניק לו כספים שלא משקפים הקצאה שוויונית לפי קריטריונים אחידים, ויש שייראו בכך בזבוז כספי ציבור – במיוחד כאשר החברה נמצאת בקשיים.

\*ד. אני בוחרת לבסס את הטענה שלי על הנימוק הראשון בשם **ערך הסולידריות:** ערבות הדדית היא המפתח לחיים בחברה, והמדינה מייצגת את החברה ואת האחריות בין הפרטים בה. משום כך, במקרה כמו זה של פיטורים המוניים, המדינה צריכה להתערב ולמנוע את הפיטורים על מנת להדגיש את אחריותה ואת הערבות של שאר האזרחים לעובדי טבע שצפויים להיות מפוטרים.